En 43-årig lastbilchauffør døde tirsdag i en arbejdsulykke, hvor han fik et stort plasticrør ned over sig.

En 43-årig mand mistede livet, da han var involveret i en arbejdsulykke i Skagen tirsdag eftermiddag. Omkring klokken 14.10 var han ved at aflæsse store plasticrør på en palleløfter på Krydstogtkajen. Et af plasticrørene gled ned over manden, som døde på stedet. - Plasticrøret var tungt, og det skete ret pludseligt, siger Jess Falberg, der er vagtchef ved Nordjyllands Politi. To medarbejdere fra Arbejdstilsynet ankom til ulykkesstedet inden for en time efter ulykken for at undersøge, om forholdene var i orden, og om alle regler var blevet overholdt. De pårørende er underrettet.